Металлдар технологиясы

Металлдар технологиясы – металлдарды өндүрүп алуу, иштетүү, кайрадан иштетүү ыкмалары жөнүндөгү комплекстүү илим. Кен байлыктарды өндүрүү, иштетүү, арасындагы металлдарды, металл куймаларын алуу, термиялык жана химиялык-термиялык жол менен иштетүү, басымдын таасири менен иштетүү, куюу өндүрүшү, ширетүү, данакерлөө ж. б. процесстерди кучагына алат. Металлдан таарынды чыгарып же таарынды чыгарбай (ультраүн технологиясы, химиялыктермиялык иштетүү, электр-механикалык иштетүү) иштетилет. Кийинки кезде илимдин практикалык жана теориялык өнүгүшүнүн натыйжасында бир топ тармактары пайда болду. Металлдарды басым менен иштетүүдөн согуу, штамптоо, прокаттоо, чоюу, сыдыруу, ныктап пресстөө ж. б. тармактар бөлүндү. 
Категория: Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7